Sonny Bill se 3de WB in gedrang | Netwerk24
Sonny Bill Williams se deelname aan die Wêreldbeker-toernooi hang aan ’n draadjie. Foto: Gallo Images
Die All Black- en Blues-senter Sonny Bill Williams ondergaan Vrydag ’n knieoperasie, wat sy deelname aan die Wêreldbeker-toernooi later vanjaar in die weegskaal plaas.
Die Blues het ná hul oefening Donderdag bekend gemaak dat die 33-jarige Williams, wat ’n ongeëwenaarde derde agtereenvolgende WB-kroon in ’n All Black-trui wil verower, minstens ses weke langs die kantlyn sal wees weens ’n “klein” knieoperasie, berig stuff.co.nz.
Die veteraan het sy knie in Maart teen die Stormers beseer.
Met ’n hersteltydperk van ses weke kan hy moontlik teen die einde van die Superrugby-reeks terugkeer tot die veld, wat hom min kans sal gee om sy fiksheid te bewys.
“Dis ’n groot terugslag,” sê Leon MacDonald, die Blues se afrigter.
“Ek voel jammer vir hom en dis ongelukkig vir hom. Hy het uiteraard sleg geval en skade opgedoen. Maar vir hom om ’n plan te hê vir sy terugkeer, sal help. Ons gaan hom mis op die veld, maar hy dra steeds by in die vergaderings en waar hy kan.”
MacDonald is nie seker hoe gou Williams sy terugkeer sal kan maak ná die operasie nie.
Sy knieë het hom in die verlede al probleme gegee, maar daar word versigtig gewerk. Ek is seker wat ook al besluit word, is met langtermyn in gedagte.
“Sy knieë het hom in die verlede al probleme gegee, maar daar word versigtig gewerk. Hy het goeie raad gekry en ek is seker wat ook al besluit word, is met langtermyn in gedagte.”
Maar, sê die Blues-afrigter, hy weet as enigiemand gou van so ’n operasie sy terugkeer kan maak, is dit die “gedrewe” Williams.
“Wat ook al hy besluit om te doen en daarop fokus, hy laat dit gebeur,” sê MacDonald.
“Hy is ’n vasberade man en hy wil vanjaar die Wêreldbeker-groep haal en deel daarvan wees.”
Williams het reeds 51 toetse vir die All Blacks gespeel en het ’n sleutelrol in die WB-seges in 2011 en 2015 gespeel.
Hy word die laaste paar jaar deur beserings geteister en het in 2018 net vyf toetse gespeel en geen in 2016 toe sy seisoen deur ’n hakskeen-besering in die Olimpiese Spele kortgeknip is.
Selfs sonder Williams, het Nieu-Seeland ’n magdom senters om van te kies.
Onder hulle tel Ryan Crotty, Ngani Laumape, Anton Lienert-Brown, Jack Goodhue, Matt Proctor, Rob Thompson en die strydros Ma’a Nonu wat ’n sprokiesterugkeer wil maak tot die All Black-span ná ’n afwesigheid van vier jaar. – Sportredaksie
Meer oor: Sonny Bill Williams | Nieu-Seeland | Rugby | Senter | Operasie | Wereldbeker | All Blacks
Blues sonder Sonny Bill, Gibson
Nonu, Sonny Bill doen Super-stoeledans